VENDIM
Nr. 58, datë 27.12.2023

PËR MIRATIMIN E TARIFAVE TË SHËRBIMIT TË FURNIZIMIT ME UJË DHE LARGIMIN E UJËRAVE TË NDOTURA PËR SHOQËRINË UJËSJELLËS-KANALIZIME VLORË SHA

Në mbështetje të neneve 13, 14, 21 dhe 22, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, të ndryshuar (ligji nr. 8102), të vendimit të Komisionit Kombëtar Rregullator nr. 539, datë 30.12.2021, “Për miratimin e metodologjisë dhe procedurës për miratimin e tarifave të shërbimeve ujësjellës-kanalizime”(vendimi i KKRR-së nr. 539),

KOMISIONI KOMBËTAR RREGULLATOR,

në mbledhjen e datës 27.12.2023, pasi shqyrtoi dokumentacionin e paraqitur nga Drejtoria Tekniko-Ekonomike mbi kërkesën e UK Vlorë sh.a. për miratimin e tarifave të shërbimit të furnizimit me ujë dhe largimit të ujërave të ndotura, sipas kërkesës së shoqërisë, me shkresën nr. 2257 prot., datë 29.9.2023, me lëndë “Kërkesë për nivel të ri tarife për shërbimin e furnizimit me ujë të pijshëm dhe largimin e ujërave të ndotura” dhe më pas me shkresën nr. 2336/1 prot., datë 6.10.2023, me lëndë “Saktësim i dokumentacionit për dosjen e aplikimit të tarifës”, ka bërë plotësimet përkatëse sipas përcaktimeve të parashikuara në ligjin nr. 8102 dhe vendimin nr. 539, të KKRR-së, 

KONSTATON SE:

1. Paraqitja e kërkesës së shoqërisë UK Vlorë, për vendosjen e nivelit të ri tarifor për shërbimin e furnizimit me ujë dhe largimin e ujërave të ndotura, është në përputhje me përcaktimet dhe procedurën e parashikuar në vendimin e KKRR-së nr. 539, datë 30.12.2021. KKRR-ja, me vendimin nr. 46, datë 10.11.2023, vendosi për fillimin e procedurës për shqyrtimin e aplikimit për ndryshimin e nivelit tarifor të shoqërisë Ujësjellës-Kanalizime Vlorë. 
2. Shoqëria UK Vlorë sh.a. ushtron aktivitetin e saj me tarifa të miratuara nga ERRU-ja, sipas vendimit të KKRR-së nr. 51, datë 28.10.2019, për Bashkinë Vlorë. Me shkresën nr. 2257 prot., datë 29.9.2023, me lëndë “Kërkesë për nivel të ri tarife për shërbimin e furnizimit me ujë të pijshëm dhe largimin e ujërave të ndotura”, Ujësjellës-Kanalizime Vlorë propozon nivelet tarifore fikse dhe volumetrike për secilin shërbim, sipas tabelës nr. 1.

Tabela 1. Tarifat aktuale dhe të propozuara nga shoqëria UK Vlorë
	Kategoria e konsumatorëve
	Tarifat aktuale
	Tarifat e propozuara 
2024

	A. Shërbimi i FU-së
	lek/m3
	lek/m3

	1. Konsumatorë familjarë
	45
	60

	2. Konsumatorë publik
	100
	133

	3. Konsumatorë privat
	100
	133

	B. Shërbimi i KUN-së
	lek/m3
	lek/m3

	1. Konsumatorë familjarë
	15
	17

	2. Konsumatorë publik
	25
	28

	3. Konsumatorë privat
	25
	28

	C. Për shërbimin e përpunimin e ujërave të zeza*
	lek/m3
	lek/m3

	1. Konsumatorë familjarë
	
	10

	2. Konsumatorë publik
	
	12

	3. Konsumatorë privat
	
	12

	D. Tarifë fikse shërbimi
	lek/muaj/lidhje
	lek/muaj/lidhje

	1. Konsumatorë familjarë
	100
	200

	2. Konsumatorë publik
	150
	400

	3. Konsumatorë privat
	150
	400



3. Shoqëria Ujësjellës-Kanalizime Vlorë sh.a. është e licencuar me vendimin e KKRR-së nr. 245, datë 2.6.2022, “Për licencimin e shoqërisë Ujësjellës-Kanalizime Vlorë sh.a.” për kategoritë A (për grumbullimin dhe shpërndarjen e ujit për konsum publik) dhe kategorinë C (për largimin e ujërave të ndotura), i ndryshuar. Shoqëria Ujësjellës-Kanalizime Vlorë sh.a. nuk është e licencuar për kategorinë D (për trajtimin e ujërave të ndotura), për këtë arsye, propozimi i shoqërisë për nivel të ri tarifor për shërbimin e trajtimit të ujërave të ndotura nuk është marrë në konsideratë në këtë vendim.
4. Shoqëria Ujësjellës-Kanalizime Vlorë sh.a., në propozimin e saj për nivel të ri tarifor, nuk ka respektuar kriterin e përcaktuar sipas nenit 18, pika 5, të “Metodologjisë dhe procedurës për miratimin e tarifave të shërbimeve UK”, ku citohet se tarifa volumetrike për klientët jofamiljarë llogaritet me koeficientin tarifor maksimal 2 (dy) krahasuar me klientët familjarë. 
5. Shoqëria në relacionin e saj e justifikon nevojën e ndryshimit të tarifave sipas argumenteve të mëposhtme:
a) nevoja për përmirësimin e performancës financiare dhe mbulimi i kostove operacionale;
b) aplikimi për nivel të ri tarifor për shkak të rritjes së çmimeve të materialeve;
c) reduktimi i ujit pa të ardhura i cili vazhdon të jetë në nivele të larta;
d) përmirësimi i cilësisë së shërbimit të ujit, rritjen e vazhdimësisë së furnizimit me ujë;
e) tarifat e reja të propozuara synojnë edhe mbulimin e shpenzimeve të riparimeve për eliminimin e defekteve apo lidhjeve të paligjshme, instalimin e matësve, rregullimin dhe menaxhimin e rrjetit të furnizimit.
6. Gjatë procesit të analizës teknike ekonomike, sipas metodologjisë së vendosjes së tarifave të përcaktuara në vendimin e KKRR-së nr. 539, datë 30.12.2021, ERRU-ja ka kërkuar informacion të detajuar për të dhënat e raportuara në modelin e aplikimit dhe në planin e biznesit.
7. Në vlerësimin e tarifave të propozuara dhe në analizën ekonomike financiare, janë marrë në konsideratë përmbushja nga UK Vlorë e kritereve të mëposhtme:
a) kërkesave të ligjit nr. 8102, datë 28.3.1996, të ndryshuar, si dhe të akteve nënligjore dhe kuadrit rregullator në fuqi, në mënyrë të veçantë mbrojtjen e konsumatorëve nga çmimet monopol;
b) kërkesave të ligjit nr. 9121, datë 28.7.2003, “Për mbrojtjen e konkurrencës”, të ndryshuar (ligji nr. 9121), për moslejimin e abuzimit me pozitën dominuese në treg të ndërmarrjes nëpërmjet vendosjes, në mënyrë të drejtpërdrejtë ose të tërthortë, të çmimeve të padrejta të shitjes apo të kushteve të tjera të tregtimit;
c) kërkesave të ligjit nr. 9902, datë 17.4.2008, “Për mbrojtjen e konsumatorëve”, të ndryshuar;
d) kërkesave të VKM-së nr. 63, datë 27.1.2016, “Për riorganizimin e operatorëve që ofrojnë shërbimin e furnizimit me ujë të pijshëm, grumbullimin, largimin dhe trajtimin e ujërave të ndotura”;
e) orientimin drejt mbulimit të kostove operacionale për shërbimet e furnizimit me ujë dhe largimin e ujërave të ndotura;
f) tarifat e propozuara nuk sjellin për pasojë efekte negative në mjedis nga veprimtaria e operatorit në zonën e shërbimit që ato do të aplikohen;
g) propozimin për miratimin e tarifave për të gjithë zonën për shërbimet e furnizimit me ujë dhe largimin e ujërave të ndotura, ERRU-ja e gjen të justifikuar, por jo në nivelin e propozuar nga shoqëria, referuar analizës tekniko-ekonomike.
8. Në bazë të analizës, verifikimeve dhe komunikimit me stafin drejtues të shoqërisë, ERRU-ja ka vendosur detyra për t’u realizuar nga UK Vlorë:
a) të aplikojë urgjentisht pranë ERRU-së për licencim për shtimin e kategorisë D të shërbimit për trajtimin e ujërave të ndotura;
b) instalimi i matësve në burim (bulk meter), si edhe në matësit familjarë, sidomos në zonat rurale ku shpërdorimi i ujit për vaditje është i lartë në mënyrë, që të realizojë objektivin e vendosur nga ERRU-ja për treguesin e nivelit të matjes;

c) të kryejë vlerësimin e “Ujit të prodhuar” bazuar në regjistrimet ditore të prodhimit, në çdo pikë ku ai përftohet; 
d) të organizojë task-forcën me ndihmën edhe të Bashkisë Vlorë, për evidentimin dhe eliminimin e lidhjeve të paligjshme në rrjetet e furnizimit dhe abuzimet kryesisht për klientët privat (hotele, bare dhe restorante), si dhe për klientët familjarë në zonat rurale;
e) të trajnojë stafin teknik profesionist mbi njohjen, hartimin e bilancit të ujit me të dhëna sa më afër realitetit dhe përllogaritjen e komponentëve të tij sa më saktë, për të pasur situatë reale mbi UPA:
- të merren masat dhe të bëhen korrigjimet përkatëse gjatë hartimit të bilancit të ujit për vitin 2023 dhe 2024, e në vazhdim; 
- të gjejë mundësitë për të nxjerrë jashtë pune rrjetin e vjetër të furnizimit i cili shkakton humbje fizike në nivele të larta;
- të mbajë nën kontroll të gjithë sistemin e furnizimit për të reaguar në kohën e duhur ndaj riparimit të defekteve, për të minimizuar sa më shumë humbjet nga rrjedhjet;
f) të hartojë urgjentisht planin e menaxhimit të aseteve për të orientuar investimet sipas prioriteteve të përcaktuara në të, në mënyrë që të evitohet vjetërsimi i tyre përtej jetëgjatësisë së dobishme për të zvogëluar humbjet nga rrjedhjet dhe eliminimin e rrezikut të cenimit të shëndetit publik nga ndotjet në çarjet;
g) të mirëmbajë sisteme të informacionit teknik dhe financiar, në përputhje me metodologjinë e vendosjes së tarifave, që të mundësohet verifikimi i të dhënave të parashikuara për t’u realizuar në vitin 2024;
h) të mbajë në sistemet e kontabilitetit kostot e amortizimit të aseteve sipas kërkesave të ERRU-së referuar ndarjes që ka bërë në këtë model aplikimi, në mënyrë që të verifikohet realizimi i investimeve të parashikuara për t’u realizuar në vitin 2024;
i) të ndërmarrë masa për përmirësimin e treguesit të normës korrente të arkëtimit duke zbatuar masat e nevojshme për këtë qëllim si: monitorim i klientëve, ndërprerje të shërbimeve të klientëve që nuk paguajnë, shtimi i qendrave ku paguhen faturat, pagesa bankare, apo pagesa online;
j) të hartojë një organigramë të detajuar të stafit dhe përshkrimet përkatëse të punës dhe detaje të tjera që justifikojnë numrin e punonjësve në shoqëri;
k) të monitorohet konsumi i energjisë dhe të menaxhohet për të fituar kontrollin mbi këto kosto, duke zbatuar një sistem për menaxhimin e energjisë, e cila për shoqërinë do të ishte një mënyrë për të zhvilluar dhe zbatuar një strategji afatgjatë për energjinë, duke ndjekur hapat si më poshtë; 
- të reduktojë humbjet e ujit, për çdo m³ ujë të humbur që është pompuar dhe ka shkaktuar konsum të energjisë si një nga masat më të rëndësishme për reduktimin e konsumit të energjisë; 
- të hartojë një databazë me të gjithë konsumin e energjisë (bazuar te matësit, faturat e energjisë etj.), duke përfshirë të gjitha elementet e energjisë dhe sasitë korresponduese të konsumit dhe kostos;
- të krahasojë dhe kontrollojë konsumin mujor të energjisë me muajin paraardhës, me të njëjtin muaj të vitit paraardhës dhe të shpjegojë nëse është më shumë dhe pse ka ardhur ky ndryshim;
- të realizojë trajnime për eficiencën e energjisë për stafin operativ.
Komisioni Kombëtar Rregullator, pasi vlerësoi tarifat e propozuara nga operatori mbi bazën e metodologjisë së miratuar me vendimin nr. 539, datë 30.12.2021, “Për miratimin e metodologjisë dhe procedurës për miratimin e tarifave të shërbimeve ujësjellës-kanalizime”, arrin në konkluzionin se tarifat e propozuara sipas analizës së kryer janë të bazuara dhe në zbatim të kritereve ligjore referuese lidhur me kostot e pranueshme dhe të justifikuara, si dhe përballueshmërinë, nuk janë të padrejta dhe të vendosura në kushtet e abuzimit me pozitën dominuese në treg të operatorit ekonomik, në kuptim të ligjit nr. 9121, “Për mbrojtjen e konkurrencës”, të ndryshuar, dhe ligjin nr. 9902, “Për mbrojtjen e konsumatorëve”. Për gjithë sa më sipër, në zbatim të neneve 13, 14 dhe 22, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, të ndryshuar,

VENDOSI:

1. Miratimin e tarifave për shoqërinë Ujësjellës-Kanalizime Vlorë sh.a., si më poshtë:

[bookmark: _GoBack]Tabela 2. Tarifat e miratuara nga ERRU-ja për shoqërinë UK Vlorë
	[bookmark: _Hlk116998652]Kategoria e klientëve
	Tarifa

	A. Tarifa volumetrike për shërbimin FU
	lek/m3

	1. Klientë familjarë
	60

	2. Klientë publik
	120

	3. Klientë privat
	120

	B. Tarifa volumetrike për shërbimin KUN
	lek/m3

	1. Klientë familjarë
	17

	2. Klientë publik
	28

	3. Klientë privat
	28

	C. Tarifë fikse shërbimi
	lek/muaj/lidhje

	1. Klientë familjarë
	200

	2. Klientë publik
	400

	3. Klientë privat
	400



2. Objektivat e treguesve kryesorë të performancës për vitin 2024, për UK Vlorë do të jenë:

Tabela 3. Objektivat e treguesve të performancës për vitin 2024 sipas ERRU-së
	TKP-ja
	Nr.
	Emri i TKP-ve
	Njësia TKP
	Objektivat e vendosura nga KKRR-ja

	Mbulimi me shërbim
	1.1
	Mbulimi me shërbimin e furnizimit me ujë
	%
	93.62

	
	1.2
	Mbulimi me shërbimin me kanalizime
	%
	71.25

	TKP-ja teknike
	2.1
	Uji pa të ardhura
	%
	65

	
	3
	Niveli i matjes
	%
	70

	
	4
	Vazhdimësia e furnizimit me ujë
	orë/ditë/popullsi
	13.5

	
	5.1
	Efikasiteti i energjisë për ujin
	kwh/m3
	0.77

	
	6
	Eficienca e stafit 
	staf/1000 popullsi të shërbyer
	2.01

	Shërbimi ndaj klientit
	7.1
	Ankesat e klientëve
	%
	6.29

	
	7.2
	Ankesat e klientëve që kanë marrë përgjigje
	%
	14.11

	
	7.3
	Ankesat e klientëve që kanë marrë zgjidhje
	%
	8.51

	TKP-ja financiare
	8.1
	Norma korrente e arkëtimit
	%
	85

	
	8.2
	Norma e përgjithshme e arkëtimit
	%
	91.49

	
	9.1
	Mbulimi i kostove O&M
	%
	96.25

	
	9.2
	Mbulimi i kostove totale
	%
	57



3. Pagesa rregullatore vjetore për shoqërinë Ujësjellës-Kanalizime Vlorë sh.a. do të jetë 0.77% e të ardhurave vjetore të parashikuara nga aktiviteti.
4. UK Vlorë detyrohet të nënshkruajë kontratën “Për aplikimin e tarifave të miratuara nga ERRU dhe shlyerjen e pagesës rregullatore”, brenda 30 ditëve nga data e njoftimit.
5. Vendimi i KKRR-së nr. 51, datë 28.10.2019, “Mbi tarifat e ujit për konsum publik për shoqërinë UK Vlorë sh.a.” shfuqizohet.
6. Ky vendim hyn në fuqi me datë 1.2.2024 dhe është i vlefshëm deri në 31.12.2025.
Ky vendim botohet në Fletoren Zyrtare.
 KRYETAR
Ndriçim Shani
